အာဂန္တုကဝတ်

သူတပါး ကျောင်းတိုက်သို့ ခေတ္တခဏ သွားရောက်သော ရဟန်း, သာမဏေတို့ကို အာဂန္တုက (ဧည့်သည်) ဟုခေါ်သည်။ ဧည့်သည်အာဂန္တုကတို့ ပြုကျင့်ရမည့်ဝတ် ဖြစ်သောကြောင့် အာဂန္တုကဝတ် ဟု ခေါ်ဆိုခြင်း ဖြစ်သည်။ ဤဝတ်များကို မလိုက်နာပါက ရဟန်းတော်များမှာ ဒုက္ကဋ်အာပတ် သင့်နိုင်ပြီး၊ သာမဏေများမှာ ဒဏ်သင့်နိုင်ပါသည်။ အာဂန္တုက ပြုကျင့်ရမည့် ဝတ်များ ကျောင်းတိုက်သို့ ရောက်သောအခါ ကျောင်းတိုက်၏ ဥပစာ (အရံ) အတွင်းသို့ မဝင်မီ အောက်ပါတို့ကို ပြုလုပ်ရမည်။ ဖိနပ် ချွတ်ခြင်း ထီး ရုပ်ခြင်း ဦးခေါင်းခြုံ (ရှိလျှင်) ဖွင့်ခြင်း ဦးခေါင်းပေါ်တင်ထားသော သင်္ကန်းကို ပခုံးသို့ ပြောင်းရွှေ့ခြင်း မနှေးမမြန်သော အမူအရာဖြင့် ကျောင်းတိုက်အတွင်းသို့ ဝင်ရောက်ခြင်း ကျောင်းနေ (အာဝါသိက) ရဟန်းများ မည်သည့်နေရာတွင် နေထိုင်ကြောင်း အမှတ်အသားပြုခြင်း အာဝါသိက ရဟန်းများထံ သွားရောက်၍ သပိတ်၊ သင်္ကန်းတို့ကို သင့်တော်ရာတွင် ထားခြင်း လျောက်ပတ်သော နေရာ၌ နေထိုင်ခြင်း နေရာထိုင်ခင်းနှင့် အသုံးအဆောင်များ ရေကို မေးမြန်းခြင်း - သောက်ရေနှင့် သုံးရေကို မေးမြန်းပြီးမှ သုံးစွဲရမည်။ ခြေဆေးခြင်း - သုံးရေကို ယူ၍ ခြေဆေးနိုင်သည်။ ခြေဆေးရာတွင် လက်တစ်ဖက်ဖြင့် ရေလောင်းပြီး အခြားလက်တစ်ဖက်ဖြင့် ပွတ်တိုက်ဆေးကြောရမည်။ ဖိနပ်သုတ်ခြင်း - ဖိနပ်သုတ်ရန် အဝတ်ကို မေးမြန်းတောင်းခံရမည်။ ရှေးဦးစွာ ခြောက်သောအဝတ်ဖြင့် သုတ်ပြီးမှ စိုသောအဝတ်ဖြင့် သုတ်ရမည်။ အသုံးပြုပြီးလျှင် ပြန်လည်ဖွပ်လျှော်၍ သင့်တော်ရာ၌ နေလှန်းထားရမည်။ ဂါရဝပြုခြင်း - အာဝါသိက မထေရ်ကြီးကို ရှိခိုးရမည်။ မိမိထက် ဝါငယ်သော အာဝါသိကရဟန်းများကိုမူ သူတို့၏ ဝါကိုမေးမြန်းခြင်းဖြင့် ရှိခိုးစေရာရောက်သည် ("သင်, ဝါ ဘယ်လောက်ရှိပြီလဲ" ဟု မေးရသည်)။ မေးမြန်းရမည့် အချက်များ ကျောင်းတိုက်၏ အခြေအနေနှင့် စည်းကမ်းများကို သိရှိရန် အောက်ပါအချက်များကို မေးမြန်းရမည်။ ကျောင်းနေရာ မေးမြန်းခြင်း - မိမိနေထိုင်ရမည့် ကျောင်းကို မေးမြန်းရမည်။ ထိုကျောင်းသည် ယခင်က လူများနေထိုင်ဖူးခြင်း ရှိ၊ မရှိ မေးရမည်။ ဆွမ်းခံ နှင့် ပတ်သက်၍ မေးမြန်းခြင်း - ဆွမ်းခံထွက်ရမည့် ရွာ၏ အနီးအဝေး၊ ဆွမ်းခံချိန် စောခြင်း၊ နောက်ကျခြင်းတို့ကို မေးရမည်။ အဂေါစရရွာ (ဆွမ်းမခံသင့်သော ရွာ) ကို မေးမြန်းခြင်း - မိစ္ဆာဒိဋ္ဌိရွာ၊ ဆွမ်းကို ပိုင်းခြားလှူသောရွာ ကဲ့သို့သော ရွာများကို သိရှိရန် မေးမြန်းရမည်။ သေက္ခဟု သမုတ်ထားသော ဒါယကာများကို မေးမြန်းခြင်း - သဒ္ဓါတရားထက်သန်သော်လည်း ပစ္စည်းဥစ္စာရှားပါးသဖြင့် သံဃာတော်များက ဝန်မပိစေရန် "သေက္ခ" ဟု သမုတ်ထားသော ဒါယကာ၊ ဒါယိကာမများထံ ဆွမ်းမခံမိစေရန် မေးမြန်းရမည်။ အိမ်သာနှင့် ရေသုံးစွဲမှု - ကျင်ကြီး၊ ကျင်ငယ်စွန့်ရာ နေရာများနှင့် ရေတွင်း၊ ရေကန်များ၏ ရေသည် သောက်ရေလော၊ သုံးရေလော (သို့မဟုတ်) နှစ်မျိုးလုံး သုံးနိုင်သလောဟု မေးရမည်။ တောင်ဝှေး - လက်ကိုင်အဖြစ် အသုံးပြုရန် တောင်ဝှေးကို မေးမြန်း (ငှားရမ်း) နိုင်သည်။ ကတိကဝတ် - ကျောင်းတိုက်ရှိ သံဃာများ အညီအညွတ် ချမှတ်ထားသော စည်းမျဉ်းဥပဒေ (ကတိကဝတ်) များကို မေးမြန်းလိုက်နာရမည်။ လုံခြုံရေး - သားရဲ၊ ဘီလူးကဲ့သို့သော ဘေးအန္တရာယ်များကြောင့် မည်သည့်အချိန်တွင် ဝင်ထွက်သင့်သည်ကို မေးမြန်းရမည်။ ကျောင်းနေရာ ပြင်ဆင်ခြင်း မိမိနေထိုင်ရန် ရရှိသောကျောင်းသည် လူမနေဘဲ ပစ်ထားသောကျောင်းဖြစ်ပါက - ၁။ တံခါးကို မဖွင့်မီ ခေါက်၍ ခဏစောင့်ဆိုင်းရမည်။ ၂။ တံခါးဖွင့်ပြီးနောက် အတွင်း၌ ရှိနိုင်သော မြွေ၊ ဘီလူး စသည်တို့ ထွက်သွားနိုင်ရန် အပြင်၌ ခေတ္တရပ်စောင့်ကြည့်ရမည်။ ၃။ ကျောင်းအတွင်း ရှုပ်ပွနေပါက တတ်နိုင်လျှင် တစ်ကျောင်းလုံးကို သန့်ရှင်းရေးလုပ်ရမည်။ မတတ်နိုင်ပါက မိမိနေထိုင်မည့်နေရာကိုသာ သုတ်သင်ရှင်းလင်းရမည်။ ကင်းလွတ်ခွင့်နှင့် အထူးအခြေအနေများ သိပြီးဖြစ်လျှင် မေးရန်မလို - ယခင်က ရောက်ဖူး၍ဖြစ်စေ၊ အာဝါသိကရဟန်းက ကြိုတင်ပြောပြထား၍ဖြစ်စေ ဝတ်များကို သိပြီးဖြစ်ပါက ထပ်မံမေးမြန်းရန် မလိုတော့ပေ။ အာဝါသ-ပလိဗောဓ - မိမိ၏ မူလကျောင်း၌ ပြန်နေရန် ရည်ရွယ်ချက် (အာဝါသ-ပလိဗောဓ) မပြတ်သေးဘဲ ခေတ္တခဏသာ အခြားကျောင်းသို့ သွားရောက်နေထိုင်ပြီး ပြန်လာပါက မိမိကျောင်းအတွက် အာဂန္တုကဝတ် ပြုဖွယ်မရှိ။ နေရင်းကျောင်းနှင့် အပြီးတိုင် အဆက်အသွယ်ပြတ် (အာလာယပြတ်) သွားပြီးမှ ပြန်လာလျှင်မူ အာဂန္တုကဝတ်ကို ပြုကျင့်ရမည်။ လမ်းဖြတ်သွားခြင်း - တိပိဋကဝိနိစ္ဆယကျမ်းအရ ကျောင်းတိုက်အတွင်းရှိ ရဟန်းများထံ မဝင်ဘဲ လမ်းဖြတ်သွားရုံမျှဖြင့် အာဂန္တုကဝတ် ပြုရန်မလိုပါ။ ယာ ပန ဘိက္ခုနီ ဇာနံ သဘိက္ခုကံ ရာမံ အနာပုစ္ဆာ ပဝိသေယျ ပါစိတ္တိယံ- ဟူသော ပါစိတ်ပါဠိတော် အနာပတ္တိဝါရ၌ “အာရာမေန မဂ္ဂေါ ဟောတိ” ဟု ဟောတော်မူသည်။ ဂိလာန (လူမမာ) - အာဂန္တုကသည် ဂိလာနဖြစ်ပါက ထီးဆောင်းခြင်း၊ ဖိနပ်စီးခြင်း၊ ယာဉ်စီးခြင်းတို့ဖြင့် ကျောင်းတိုက်အတွင်း ဝင်ရောက်သော်လည်း အပြစ်မရှိပေ။ ခွင့်ပြုချက်ဖြင့် ဖိနပ်စီးခြင်း - အာဝါသိကပုဂ္ဂိုလ်တို့က ဖိနပ်စီးရန်၊ ထီးဆောင်းရန် ခွင့်ပြုပါက အပ်၊ မအပ်မှာ အငြင်းပွားဖွယ်ရာရှိသည်။ ပုဂ္ဂလိကကျောင်း - ကျောင်းပိုင်ရှင် (အာဝါသိက) က ၎င်းပိုင်ဆိုင်သော ပုဂ္ဂလိကကျောင်း၌ ဖိနပ်စီးရန် ခွင့်ပြုပါက အပ်နိုင်သည်ဟု ယူဆကြသည်။ အကျွမ်းဝင်သူ၏ ပိုင်ဆိုင်မှုသည် မိမိပိုင်ဆိုင်မှုနှင့် တူသည်ဟူသော အဋ္ဌကထာကို ကိုးကားကြသည်။ သံဃိကကျောင်း - သံဃာအားလုံးနှင့် သက်ဆိုင်သော သံဃိကကျောင်း၌မူ ခွင့်ပြုချက်ရလျှင်သော်မှ အပ်နိုင်ရန် မမြင်ဟု ယူဆကြသည်။ ပြင့်ပလင့်များ အာဂန္တုကဝတ်ကိုပြခြင်း အာဂန္တုကဝတ် အာဂန္တုကဝတ် (၇၂)ပါး ကိုးကား Category:ရဟန်းဝိနည်းများ